《次韵彦康》
宋代·周孚

读书策新功，子久勖此课。蒲梢籋寒云，了不见坎轲。

深怀浃背耻，但欲袖手坐。新诗忽来辱，快读起疲懦。

还疑正始在，欲突黄初过。斯文未易到，吾党真可贺。

向来豫章法，政复如此作。钮头三寸泽，子质况黄糯。

只今百尺的，已见一矢破。更期十载后，凛凛谁子奈。

耆年日凋丧，我亦老寒饿。奇穷不自惜，乃复珍此货。

但恐黄禾空，子驹谁秣莝。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。